b'\n_START_ARTICLE_\nJoachim M\xc3\xbcncheberg\n_START_SECTION_\n\xc5\xbdivljenjepis\n_START_PARAGRAPH_\nJoachim M\xc3\xbcncheberg se je rodil 18. decembra 1918 v Friedrichsdorfu v nem\xc5\xa1ki zvezni de\xc5\xbeeli Pomeranija. V oboro\xc5\xbeene sile je vstopil kot pripadnik pehote oktobra 1936. Oktobra 1938 je prestopil k Luftwaffe in se za\xc4\x8del uriti za pilota lovskega letala. Po opravljenem usposabljanju je bil dodeljen k I./JG 234. Oktobra 1939 je bil s \xc4\x8dinom poro\xc4\x8dnika preme\xc5\xa1\xc4\x8den k III./JG 26, to\xc4\x8dneje k 10.(N)/JG26._NEWLINE_Svojo prvo zra\xc4\x8dno zmago je dosegel nad britanskim lahkim bombnikom Bristol Blenheim, ki ga je 7. novembra sestrelil nad Opladnom. Med francosko kampanjo je M\xc3\xbcncheberg sestrelil osem francoskih in britanskih letal, do konca julija 1940 pa je imel na svojem repnem stabilizatorju narisanih \xc5\xbee deset \xc4\x8drtic. Do takrat je napredoval \xc5\xbee v nadporo\xc4\x8dnika. 22. avgusta 1940 je postal Staffelkapit\xc3\xa4n 7./JG 26. Za svojo 20. zmago je bil M\xc3\xbcncheberg 14. septembra 1940 odlikovan z Vite\xc5\xa1kim kri\xc5\xbeem. Med bitko za Britanijo je dosegel novih 14 zmag. Od februarja 1941 pa je njegova enota delovala nad Sredozemljem, njeno opori\xc5\xa1\xc4\x8de pa je bilo na Siciliji, tam pa se je enota izjemno izkazala v boju. Dosegla je namre\xc4\x8d kar 52 zra\xc4\x8dnih zmag, sama pa ni izgubila niti enega pilota. M\xc3\xbcncheberg je osebno prispeval ve\xc4\x8d kot polovico teh zmag, poleg operacij nad malto pa je sodeloval tudi pri nalogah nad Jugoslavijo. V bli\xc5\xbeini Podgorice je prvi dan invazije na Jugoslavijo (6. aprila 1941) prijavil, da je sestrelil dvokrilno lovsko letalo Hawker Fury Mk II jugoslovanskega kraljevega vojnega letalstva, poleg tega pa na tleh uni\xc4\x8dil \xc5\xa1e eno tako letalo. Izkazalo se je, da je M\xc3\xbcncheberg obe letali narobe identificiral in da sta bili v resnici to lovski letali Avia BH-33._NEWLINE_7. maja 1941 je za zasluge prejel hrastove liste k vite\xc5\xa1kemu kri\xc5\xbeu (12. po vrsti) ter italijansko zlato medaljo Medagalia d\xe2\x80\x99Oro. Ob prejemu teh dveh odlikovanj je dosegel \xc5\xbee 43 zra\xc4\x8dnih zmag. V juniju in juliju 1941 je njegova enota pomagala rommlovemu afri\xc5\xa1kemu korpusu dvigniti blokado libijskega mesta Tobruk, pri \xc4\x8demer je M\xc3\xbcncheberg dosegel novih pet zmag._NEWLINE_Avgusta 1941 je bila njegova enota, 7./JG 26, preme\xc5\xa1\xc4\x8dena v Francijo, kjer je 29. avgusta M\xc3\xbcncheberg v bli\xc5\xbeini Dunquerka sestrelil britanskega lovca Supermarine Spitfire, kar je bila njegova 50. zra\xc4\x8dna zmaga. Konec junija 1942 je zapustil svojo enoto; do takrat pa je dosegel 35 zra\xc4\x8dnih zmag, od katerih je bilo kar 34 lovcev Spitfire. 19. septembra je bil M\xc3\xbcncheberg povi\xc5\xa1an v stotnika in imenovan za Gruppenkommandeurja II./JG 26. 22. julija 1942 pa je bil M\xc3\xbcncheberg preme\xc5\xa1\xc4\x8den na vzhodno fronto, kjer se je pridru\xc5\xbeil JG 51. 5. septembra je dosegel svojo stoto zmago, 9 septembra pa odlikovan z me\xc4\x8di k vite\xc5\xa1kemu kri\xc5\xbeu (19. po vrsti). Nad Sovjetsko zvezo je M\xc3\xbcncheberg dosegel 33 zmag (84 - 116), sam pa je bil v \xc5\xa1tirih tednih, kolikor jih je pre\xc5\xbeivel tam, dvakrat sestreljen. V obeh primerih ni utrpel huj\xc5\xa1ih po\xc5\xa1kodb._NEWLINE_1. oktobra 1942 je bil, takrat \xc5\xbee major M\xc3\xbcncheberg, imenovan za komodorja JG 77, ki je delovala nad Severno Afriko, Sicilijo in Tunizijo. M\xc3\xbcncheberg je tam dosegel novih 24 zmag, 10. decembra 1942 pa je bil s svojim Messerschmittom Bf 109 G-2 (W.Nr. 10725) prisiljen zasilno pristati, ko ga je v boju zadel britanski lovec Curtiss P-40._NEWLINE_Joachim M\xc3\xbcncheberg je padel v boju 23. marca 1943 nad Tunizijo. V zra\xc4\x8dnem dvoboju z ameri\xc5\xa1kim lovcem Supermarine Spitfire 52. lovske skupine je M\xc3\xbcncheberg dosegel zmago, takoj za tem pa je s svojim Bf 109 G-6 (W.Nr. 16381) tr\xc4\x8dil v drugo ameri\xc5\xa1ko letalo in strmoglavil._NEWLINE_Joachim M\xc3\xbcncheberg je v ve\xc4\x8d kot 500 nalogah skupaj dosegel 135 zra\xc4\x8dnih zmag. 102 zmagi je dosegel nad zahodnim boji\xc5\xa1\xc4\x8dem, 33 pa nad vzhodnim. Sestrelil je najmanj 46 lovcev Spitfire, kar ga uvr\xc5\xa1\xc4\x8da med najuspe\xc5\xa1nej\xc5\xa1e nem\xc5\xa1ke letalske ase nad temi lovci.'